Христо Радевски
Дяволът и Евангелието

chitanka.info

Омръзнало на Дявола да го ругаят,

че бил против доброто, че бил лош,

че тънел в мерзост и разкош,

че нямало да види Рая,

нито душата си пречистена

за светлата Господня истина.

И ето, че нечистият,

решил да се пречисти, да се образова.

И той за школата сурова

с едно Евангелие се снабдил.

И с него лягал той,

и с него ставал,

и препрочитал го веднъж и дваж.

И си записал ученият Дявол

ей тоз евангелски пасаж:

„Недей прави на другите това,

което не желаеш да ти правят.“

Но в мъдростта на тез слова

намерил той прекрасен завет.

Цитирал, декламирал той това,

което на езика свой Евангелиста

някога е писал.

Но като всеки Дявол

на писаното той придавал свой,

сатанински смисъл:

„От никого не чакам добрина

и никому доброто не желая.

С Евангелието ще вляза в Рая,

но пак ще си остана Сатана.“

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.